Her er forklaringen på forskjellige ord, uttrykk og forkortelser som du kan komme over på baderom: Våtrom – Med våtrom menes bad, dusjrom og vaskerom, det vil si rom hvor overflater på vegger og gulv jevnlig eller av og til blir utsatt for fritt vann (vannsøl). Våtromssoner – Soner inne på våtrom kommer man oftest over når man skal ha inn belysning/el. Ved installasjon av belysning i baderom, er det viktig å kjenne reglene for områdeinndeling (NEK 400-7-701:2006). Baderommet er delt inn i forskjellige ”soner” ut fra hvor vann er plassert. Det stilles ulike krav til konstruksjon og plassering av elektrisk utstyr i de forskjellige sonene. Denne inndelingen er laget for å forhindre at personer kommer i berøring med spenningsførende deler og at skadelig vanninntrengning oppstår. Ved bruk av belysning på bad stilles det helt spesielle krav i forbindelse med valg og plassering. Dette er begrunnet ut fra sikkerhetsmessige årsaker så vel som funksjonalitet. IP-grad – IP-grad (kapslingsgrad/tetningsgrad) på det elektriske utstyret som monteres i de forskjellige områdene. I forhold til sikkerhetsmessige regler og forskrifter, er det viktig at anvisninger som er gitt for montering av utstyr følges. Montering av elektrisk utstyr skal utføres av autorisert installatør. Beskyttelsesgraden (IP-grad) er gitt av to tall (x og y), der X beskriver beskyttelsen mot inntrengning av faste gjenstander som f.eks en finger eller skrutrekker, og Y beskriver utstyrets beskyttelse mot vann/fuktighet. X kan også inneholde en tilleggsbokstav når den faktiske beskyttelsen mot direkte kontakt med strømførende deler er bedre en det som er angitt av det første tallet. Dersom høyde fra gulvet til lampen er over 225 cm er det ingen særskilte krav og alle lamper kan derfor benyttes. Vi vil allikevel anbefale lamper som er definert med IP-grad, ettersom dette også gjør lampen enklere å rengjøre. Husk også at lamper som er laget for baderom generelt er bedre egnet med tanke på lysfordeling og at fuktighet ikke blir liggende i lampen. Har du godt avtrekk på badet og ikke benytter tørketrommel i samme rom, er selvsagt lampens design og plassering det viktigste å ta hensyn til. Konsulter gjerne din elektriker før du kjøper lampe. Tabell med beskrivelse av de forskjellige IP-gradene finner du her, og se bilde av soneinndeling her.  Sone 0 – Krav: IPx7 – Denne sonen gjelder den innvendige delen av et badekar eller et dusjkar.  Sone 1 – Krav: IP44 – Denne sonen er begrenset av høyde 225 cm over gulvnivå og omfavner selve badekaret eller dusjkaret. For lavvolt må driver/transformator ligge over tak eller utenfor sonene (i tidligere sone 3). Sone 2 – Krav: IP44 – Denne sonen er begrenset av høyde 225 cm over gulvnivå og omfavner området fra Sone 1 og 60 cm utenfor. Det er tillatt med belysningsutstyr (IP44) av Klasse I (enkeltisolert med jord), Klasse II (dobbeltisolert) og Klasse III (lavvolt). For lavvolt må driver/transformator ligge over tak eller utenfor sonene (i tidligere sone 3). Øvrige områder (tidligere Sone 3) – Denne sonen er definert som resten av baderommet som ikke omfattes av sone 0, 1 og 2. Alt belysningsutstyr er tillatt, men vi anbefaler minimum IP20. I våtrom/bad som er under 4kvm defineres alle vegger som våtsoner (sone 1 eller sone 2)  Vann og avløp – Dette refereres til hvor vi finner vannrør og avløpsrør.  Soil – Soilrør er avløpsrør i støpejern eller plast som fører kloakk- (WC) og gråvann (avløpsvann fra vask, dusj og så videre) ut fra boligen og bygget.   Membran – Membran er et vanntett sjikt av ett eller flere lag, kombinert med primer, som hindrer vannet å trenge inn i konstruksjonen. Våtromsplater/Baderomsplater – Våtromsplater eller baderomsplater gjør at du kan pusse opp badet vesentlig billigere enn med tradisjonelle metoder. Baderomsplatene kommer ferdig med membran og kan festes direkte på stenderverket slik at du sparer både tid og penger når du skal pusse opp badet. Våtromsmaling – Dette er en type maling som tåler vannsprut og høy fuktighet. Våtromsmaling kan være et godt alternativ til fliser eller panel på badet, og er et system som holder en overflate vanntett. Dette kan brukes både i taket og på veggen, og også i dusjsonen hvis man benytter det på riktig måte. Dette krever en annen oppbygging og grunning av veggen i forkant. Et bad er delt inn i våte soner og tørre soner. Våtromsmaling kan brukes i begge disse, forutsatt at det underliggende arbeidet er gjort forskriftsmessig med tanke på våtromsplater/våtromsgips og membran.  Fall i gulv – Fall i gulv betyr av gulvet heller mot en retning, på bad og våtrom skal det alltid være fall i gulv mot sluk. Sluk – Et sluk er den synlige delen av et avløp i et større vannavtakssystem. Sluket er ofte i metall, med en sil som skal hindre innhold som kan tette opp rørene videre.